Invordering van e-tolskuld vir eers op ys(Foto: ANA) Sanral het die proses om e-tolskuld in te samel, vir eers opgeskort. “Gegewe die inisiatief wat pres. Cyril Ramaphosa van stapel gestuur het om die dooiepunt oor e-tol te besleg, het Sanral besluit om dadelik die proses op te skort om e-tolskuld in te vorder. Dit sluit in historiese skuld en dagvaardings wat sedert 2015 aangevra is. “Daar sal ook nie gevra word vir nuwe dagvaardings nie,” het Sanral in ŉ verklaring gesê. Wayne Duvenage, uitvoerende hoof van die Organisasie teen Belastingmisbruik (Outa), sê hulle is versigtig optimisties oor die besluit, maar dat dit nét ŉ opskorting van die proses is – vir nóú. Duvenage sê die aankondiging het groot verwarring veroorsaak. Outa sal egter nie rus tot die e-tolstelsel in Gauteng heeltemal opgeskort is nie. Hy sê dit is wél moontlik dat die besluit verband kan hou met die nasionale verkiesing wat op 8 Mei gehou word. “Dit is goeie nuus. Dis ŉ teken dat die einde in sig is,” het hy gesê. Duvenage sê die instelling van die e-tolstelsel was ŉ oordeelsfout deur die regering. Motoriste skuld Sanral nagenoeg R11 miljard in e-tolgeld. Tot dusver is nog net 26 verstekvonnisse teen motoriste gekry vir uitstaande e-tolskuld. Die stelsel was uit die staanspoor in omstredenheid gedompel en het groot teenkanting gekry. Desondanks het die regering dit steeds in werking gestel. Die burgerregte-organisasie AfriForum het ook Sanral se besluit verwelkom. Kallie Kriel, uitvoerende hoof van AfriForum, sê Sanral se besluit wys hoe die burgerlike samelewing sy mag doeltreffend gebruik om “uitbuiting deur ŉ korrupte owerheid te bestry”. Kriel sê hy hoop die regering en Sanral sal voortaan ŉ meer kostedoeltreffende manier vind om paaie te finansier. Sanral se afdeling verantwoordelik vir elektroniese tol (EBC) het vroeër gedreig dat motoriste vanselfsprekend ŉ klad op die naam gaan kry as hulle ŉ verstekvonnis oor uitstaande skuld ignoreer. Die Credit Bureau Association (CBA) het daarna gesê wetgewing laat dit egter nié toe nie. Volgens die CBA kan motoriste wat vasstel dat hulle wél weens uitstaande skuld by ŉ kredietburo aangegee is, vra dat die inligting verwyder word.